Foto’s: Die wenner van die baba-haredos-kompetisie is…Dié wenfoto van Kirah Hamman is geneem toe sy net agt maande oud was. (Foto: Verskaf) Daar is kinders wat met ŉ natuurlike bos hare gebore word en dan is daar ma’s wat so angstig is om ŉ knippie in hul dogtertjie se hare te kry, dat hulle die drie haartjies op die kop probeer vasknip met ŉ strikkie. Kirah Hamman (nou byna drie jaar oud), se ma Elma, is egter sedert haar dogtertjie se geboorte baie geduldig om haar welige bos hare in toom te hou. Dié klein pop sit al sedert die ouderdom van ses maande af doodstil as haar hare uitgeblaas moet word, hoewel dit ongeveer 20 minute neem. Die reëls van die kompetisie het bepaal dat foto’s van babas jonger as nege maande oud met ŉ interessante of snaakse haarstyl in aanmerking sal kom vir die prys. Dit het dus nie saak gemaak of die foto gister, verlede jaar, of selfs 40 jaar gelede geneem is nie – as dit ŉ snaakse of indrukwekkende haarstyl is, dan sou die foto in aanmerking kom vir die prys. Kirah se foto, waarmee sy Maroela Media se babaharedos-kompetisie gewen het, is reeds in Januarie 2017 geneem toe sy net agt maande oud was. Maroela Media se lesers het dié foto as hul gunsteling uit die toptien aangedui en Kirah is dus die gelukkige wenner van ŉ R1 000-kontantprys. Kyk hier na ons skattige 10 finaliste.